Bħala parti mill-impenji tagħha matul iz-żjara li qiegħda tagħmel fil-Belġju, Marie Louise Coleiro Preca, il-President ta’ Malta, kellha laqgħa mal-organizzazzjoni Ewropea tal-Kanċer, ECCO. F’din il-laqgħa, il-President iltaqgħet mal-President tal-ECCO, Dr. Martine Piccart, mas-sinjur Michel Ballieu, CEO kif ukoll mas-sinjura Davi Kaur, li hija Head of Unit kif ukoll parti mit-tim tal- management tal-istess ECCO. ECCO hija organizzazzjoni li tipprovdi pjattaforma koeżiva għall-organizzazzjonijiet tal-kanċer biex jaħdmu flimkien sabiex jitjiebu l-eżiti tal-pazjenti tal-kanċer, u biex tkun il-vuċi kollettiva tal-professjonisti Ewropej li jaħdmu fis-settur tal-Onkoloġija meta jiġu indirizzati kwistjonijiet ta’ politika komuni. Permezz tal-24 Soċjetajiet Membri tagħha – li jirrappreżentaw iktar minn 60,000 professjonist – ECCO hija l-unika organizazzjoni multidipplixxinarja li tgħaqqad u tirrispondi għall-partijiet interessati fl-onkoloġija madwar l-Ewropa kollha. Iż-żewġ naħat ftehmu li ser jesploraw modi kif ser jaħdmu flimkien sabiex il-miri tal-presidenza f’dan ir-rigward jiġu milħuqa. Minn naħa tagħha, il-President tal-ECCO, Dr Martine Piccart saħqet li hija lesta biex issir taf aktar fuq is-sitwazzjoni tal-kanċer f’Malta, biex tkun tista’ tgħin bl-aqwa mod possibli.